Natten til lørdag har været usædvanlig travl for ordensmagten, og det har resulteret i seks overnattende gæster i detentionen. Fælles for de anholdte gælder det, at de var påvirkede af alkohol. - Det har været en travl nat med mange forskellige opgaver, siger Mads Hessellund, der er vagtchef ved Nordjyllands Politi. En blev anholdt for at lade vandet op af en beværtning i Vesterå i Aalborg, og en anden blev anholdt efter han nægtede at forlade en privat fest. To af nattens anholdte udviste truende adfærd overfor dørmænd og politi, og en politimand blev også ramt af et spark i forbindelse med anholdelsen. Tyveri fra varebil Derudover modtog politiet i løbet af natten en anmeldelse fra Tove Ditlevsens Vej i Aalborg, hvor nogen havde observeret en mand, der var i færd med at stjæle fra en varevogn. Da politiet fandt frem til gerningsmanden, tog han flugten i, hvad der skulle vise sig at være en stjålet bil. Efter en kortere biljagt tog manden flugten videre til fods, men det lykkedes for politiet at indhente og anholde ham. Udover de kriminelle aktiviteter han havde bedrevet i nattens løb, viste det sig, at han allerede var blevet frakendt retten til at føre bil, og også han var beruset. Flygtet fra Kragskovhede En mand blev anholdt i Jomfru Ane Gade, fordi han var truende og voldelig, men det skulle vise sig, at han havde mere på samvittigheden end nattens bedrifter. Da politiet slog ham op i registeret, kunne de se, at han var stukket af fra Kragskovhede Fængsel, og derfor var efterlyst. Han er dermed den eneste af nattens anholdte, der ikke bliver løsladt igen i løbet af lørdagen. - Han bliver kørt tilbage til kriminalforsorgen, når han er klar til det, siger Mads Hessellund.

Referat:
I alt har seks personer tilbragt natten i politiets varetægt.